મેજોલા એ સાંજે એમોન અને ઓસ્કર સાથે વધારે સમય ન રહી. એ જાણતી હતી કે હવે શરાબનો દૌર શરૂ થવાનો હતો! કાળા વસ્ત્રો અને ફિક્કા ચહેરાવાળી એમોનની નોકરાણી હેલેન હર્શે, શરાબની સાથે કેક, ટોસ્ટ અને સોસેજ જેવા નાસ્તાની વ્યવસ્થા પણ કરી હતી. થાકની મારી એ લથડિયાં ખાઈ રહી હતી. હજુ આગલી રાત્રે જ એમોનની રજા વગર મેજોલા માટે રસોઈ બનાવવા બદલ એમોને તેને માર માર્યો હતો. આજે સવારે પરસાળમાં લટકાવેલા એક ચિત્ર પર માખી બેસવાનો ડાઘ પડવાને કારણે એમોને વિલાની પચાસ-પચાસ પગથિયાંવાળી ત્રણ સીડીઓ પર દોડીને ચડઉતર કરવાની સજા હેલનને ફટકારેલી! હેલને હેર શિન્ડલર વિશે કેટલીક વાતો સાંભળી હતી, પરંતુ આજ સુધી ક્યારેય તેને રૂબરૂ મળી ન હતી. આજે સાંજે બંને મહારથીઓ એક નાનકડા ટેબલની સામસામે બેસીને, બે ભાઈઓની માફક એકબીજા સાથે સુમેળપૂર્વક વાતો કરી રહ્યા હતા એ દૃશ્ય જોઈને હેલનને કોઈ રીતે આનંદ થયો ન હતો! એક તો અહીં તેને રસ પડે એવી કોઈ વાત થઈ રહી ન હતી, અને બીજું એ કે તેના પોતાના પર મોતનો નિશ્ચિત પડછાયો ઝઝૂમી રહ્યો હતો! તેને જો કોઈ ચિંતા હતી તો પોતાની નાની બહેનની, જે પ્લાઝોવની છાવણીના સામુહિક રસોડે કામ કરતી હતી. પોતાની બહેનની જિંદગી બચાવવા માટે ઉપયોગી થાય એ માટે એણે થોડી રકમ એકઠી કરી રાખી હતી. તેની પોતાની જિંદગી બચાવી શકે એવી કોઈ રકમ કે એવો કોઈ રસ્તો તેની પાસે હોય એવું તેને પોતાને પણ લાગતું ન હતું!